題八馬圖
作者：范浚
朝代：宋

paragraphs: 何年畫工搦毛錐，貌此八馬姿權奇。
青絲絡頭十二蹄，調柔意態行愉怡。
五馬放浪無維羈，或齕或望仍迴嘶。
一牧牽鞚一牧騎，製度彷彿唐巾衣。
不知此馬生何時，昔周穆王遠遊嬉。
駕跨八駿驅東西，高升崑崙躡瑶池。
騮騄驥義勞飛馳，日走萬里無停騑。
興元唐家危累棋，百弮僅脫朱泚圍。
黄屋進狩懷光追，八馬入谷七馬疲。
筋攣肉綻行人悲，兩者資世皆顛羸。
虛名何有千載垂，空得傳記流歌詩。
未如此馬閑猶夷，牧坰不受鞭筴威。
不踣險遠安無危，泉甘草薦足自肥。
安用號駿稱雲騅，嗟哉畫意誰能知。